วิจิตรและพวกบุกยึดTTA
ดอดเก็บหุ้น30%จี้ปลดกรรมการบริษัทร้องกลต.
18 ส.ค. 2554

ดอดเก็บหุ้น30%จี้ปลดกรรมการบริษัทร้องกลต.
ม.ล.จันทจุฑา แฉ “วิจิตร” เกี่ยวแขน “บี เตชะอุบล” อ้างรวบหุ้น TTA ได้ 30% ผู้บริหารวิ่งเข้าหา ตลท.ก.ล.ต.ช่วยด้วย
ม.ล.จันทจุฑา จันทรทัต กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย (TTA) เปิดแถลงข่าวด่วนว่า วันที่ 3 พ.ค.ที่ผ่านมา ได้รับการติดต่อจากนายวีระ มานะคงตรีชีพ (อดีตกรรมการผู้จัดการ บล.ซิทก้า) โดยระบุว่า เป็นตัวแทนของนายวิจิตร สุพินิจ เพื่อนัดคุยกันในวันที่ 9 พ.ค.ที่ผ่านมา เพื่อแจ้งว่าขณะนี้กลุ่มทุนใหม่สามารถรวบหุ้น TTA ได้ในสัดส่วน 30% และต้องการส่งตัวแทนเข้าไปบริหาร โดยเสนอชื่อนายวิจิตร เป็นประธานแทน และนายอัศวิน คงสิริ รวมทั้งต้องการตำแหน่งประธานเจ้าหน้าที่บริหารด้วย
ในวันที่ 10 พ.ค. ได้มีการนัดพบอีกครั้ง ซึ่งครั้งนี้นอกจากนายวิจิตร นายวีระแล้ว ยังมีนายบี เตชะอุบล และนายไมเคิล เฟอนานเดช ร่วมด้วย พร้อมกับแสดงกระดาษแผ่นหนึ่งซึ่งมีรายชื่อผู้ถือหุ้นไทยและต่างประเทศรวมกัน 30%
อย่างไรก็ตาม นายบีแจ้งว่าไม่อยากให้ปรากฏรายชื่อผู้ถือหุ้นใหม่ต่อสาธารณชน และยืนยันให้กรรมการ 3 คนลาออก คือนายอัศวิน นายศักดิ์ เอื้อชูเกียรติ และนายสตีเฟน วูดรุฟ ฟอร์ดแฮม หากไม่ออกทางผู้ถือหุ้นกลุ่มนี้จะเรียกประชุมวิสามัญผู้ถือหุ้นเพื่อเปลี่ยนแปลงกรรมการทั้งหมด 
นายบียังได้เสนอแนวความคิดให้ลดสัดส่วนธุรกิจเดินเรือเพราะทำกำไรได้น้อย และทางกลุ่มของนายบีสามารถหาสินทรัพย์มาขายให้ TTA เพื่อเพิ่มมูลค่าหุ้นให้กับบริษัท เพื่อให้กลายเป็นบริษัทเพื่อการลงทุนรูปแบบคล้ายกับ Berkshire Hathway 
“บริษัทปิดสมุดทะเบียนรายชื่อผู้ถือหุ้น ณ วันที่ 13 พ.ค. 2554 เพื่อนำไปเปรียบเทียบกับครั้งก่อนหน้าเมื่อวันที่ 10 มี.ค. 2554 พบว่าไม่มีการเปลี่ยนแปลงอย่างมีนัยสำคัญ” ม.ล.จันทจุฑา กล่าว
ขณะนี้บริษัทกำลังนำเรื่องนี้ เข้าปรึกษาต่อตลาดหลักทรัพย์แห่งประเทศไทย (ตลท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แม้ว่านายวิจิตร สุพินิจ จะดำรงตำแหน่งประธาน ก.ล.ต.ก็ตาม
หลังจากนี้คงต้องรอดูว่าทางกลุ่มนายบีจะมีหลักฐานการถือหุ้น 30% มาแสดงเพื่อขอยื่นจัดประชุมผู้ถือหุ้นตามสิทธิ ซึ่งกำหนดขั้นต่ำ 10% 
ม.ล.จันทจุฑา กล่าวยอมรับว่า สาเหตุที่ TTA เป็นเป้าหมายในการซื้อหุ้นใหญ่ เนื่องจากเป็นบริษัทที่ไม่มีผู้ถือหุ้นรายใหญ่ หุ้นจะถือกระจาย โดยมีบริษัทไทยเอ็นวีดีอาร์ถือหุ้นมากที่สุด 3.92% 
สำหรับผลประกอบการในงวดปี 2554 คาดว่ารายได้จะปรับตัวลดลง 20% จากปีที่ผ่านมามีรายได้ 1.7 หมื่นล้านบาท เนื่องจากค่าระวางเรือลดลงประมาณ 17% มาอยู่ที่ระดับเฉลี่ย 10,800 เหรียญสหรัฐต่อลำ จากระดับใกล้ 1.2 หมื่นเหรียญสหรัฐต่อลำ ในงวดปีก่อนหน้า 
ทั้งนี้มีการติดต่อสอบถามข้อเท็จจริงจากนายวิจิตร และนายบี แต่ทั้งสองคนไม่ยอมรับโทรศัพท์